[pic] | KOMISIA EURÓPSKYCH SPOLOČENSTIEV | Brusel, 14.07.2005 KOM(2005) 320 v konečnom znení OZNÁMENIE KOMISIE Správa o vykonávaní nariadenia Rady (ES) 866/2004 z 29. apríla 2004 a o situácii vyplývajúcej z jeho uplatňovania OZNÁMENIE KOMISIE Správa o vykonávaní nariadenia Rady (ES) 866/2004 z 29. apríla 2004 a o situácii vyplývajúcej z jeho uplatňovania Úvod Nariadením Rady (ES) 866/2004 z 29. apríla 2004 o režime podľa článku 2 protokolu 10 Aktu o pristúpení[1] (ďalej len „nariadenie o zelenej línii“) sa v článku 11 ods. 1 ustanovuje, že „Komisia predkladá Rade ročné správy, najneskôr od prvého roku po dátume nadobudnutia účinnosti tohto nariadenia, o vykonávaní nariadenia a situácii vyplývajúcej z jeho uplatňovania, pričom prípadne k takejto správe pripojí vhodné návrhy na jeho zmenu a doplnenie“ . Nariadenie o zelenej línii nadobudlo účinnosť 1. mája 2004. Definuje podmienky, na základe ktorých sa ustanovenia právnych predpisov EÚ uplatňujú na líniu rozdeľujúcu oblasti Cyperskej republiky, ktoré sú pod skutočnou kontrolou vlády Cyperskej republiky a oblasti, v ktorých vláda Cyperskej republiky nevykonáva skutočnú kontrolu. Táto správa sa vzťahuje na obdobie od 1. mája 2004 do 30. apríla 2005. 1. Vykonávacie opatrenia Dňa 7. júla 2004 prijala Komisia rozhodnutie 2004/604/ES o splnomocnení turecko-cyperskej obchodnej komory podľa článku 4 ods. 5 nariadenia Rady (ES) č. 866/2004[2]. Dňa 10. augusta 2004 Komisia na základe článku 4 ods. 12 nariadenia o zelenej línii a po porade s Výborom pre nariadenie o línii prijala nariadenie (ES) č. 1480/2004, ktorým sa ustanovujú špecifické pravidlá týkajúce sa tovaru prichádzajúceho z oblastí, ktoré nie sú pod efektívnou kontrolou vlády Cypru v oblastiach, v ktorých vláda vykonáva efektívnu kontrolu[3]. Tieto špecifické pravidlá nadobudli účinnosť 23. augusta 2004. Odvtedy sa nariadenie o zelenej línii, uplatňuje v plnom rozsahu, pokiaľ ide o tovar. Dňa 28. decembra 2004 Komisia prijala rozhodnutie o vymenovaní fytosanitárnych znalcov na vykonávanie inšpekcií v oblastiach Cyperskej republiky, ktoré nie sú pod skutočnou kontrolou vlády, ako sa uvádza v článku 3 nariadenia Komisie (ES) č. 1480/2004. Dňa 17. februára 2005 Rada prijala zmeny a doplnenia nariadenia o zelenej línii, pokiaľ ide o poľnohospodárstvo a úľavy pre osoby, ktoré prekračujú líniu[4]. Dňa 18. apríla 2005 Komisia prijala úpravu prílohy I k nariadeniu o zelenej línii. Zoznam miest prechodu sa rozšíril o dve ďalšie miesta prechodu: Ledra Street a Zodia [5]. V súčasnosti Komisia nemá v úmysle predložiť ďalšie návrhy na zmeny a doplnenia nariadenia o zelenej línii. 2. Prechod osôb Prechod osôb prebieha hladko. Denne prekračujú líniu z oboch strán tisíce Cyperčanov. Voľný pohyb občanov EÚ existuje bez ohľadu na miesto ich vstupu na Cyprus. Neboli zaznamenané žiadne incidenty. Napriek kontrolám osôb prekračujúcich líniu, ktoré vykonáva Cyperská republika, je čoraz očividnejšie, že cez severnú časť vedie do oblastí kontrolovaných vládou systematická nezákonná cesta. Preto nemožno považovať líniu pod účinným dohľadom v celej svojej dĺžke. V niektorých oblastiach je možné prekročiť líniu bez akýchkoľvek kontrol. Líniu tak nezákonne prekročilo tisíce prisťahovalcov z tretích krajín. Mnohí z nich v Cyperskej republike požiadali o azyl, čo viedlo k podstatnému nárastu počtu žiadostí o azyl[6]. 3. Prechod tovaru V súvislosti s tovarom sa nariadenie o zelenej línii uplatňuje v plnom rozsahu od 23. augusta 2004 (pozri bod 1.). 3.1 Štatistika Turecko-cyperská obchodná komora každý mesiac včas oznamovala Komisii druh, objem a hodnotu tovaru, pre ktorý vystavovala sprievodné doklady[7]. Komora pracuje efektívne a profesionálne. Podporili ju znalci z členských štátov. Orgány Cyperskej republiky oznamovali Komisii v mesačných správach druh, objem a hodnotu tovaru, ktorý podľa sprievodných dokladov prekročil líniu[8]. Tieto správy zahŕňajú tovar, ktorý prekročil miesta prechodu Pergamos a Strovilia , ktoré spadajú do právomoci Východného výsostného územia. Objem a hodnota tovaru prekračujúceho líniu zostávajú obmedzené. Počas obdobia, na ktoré sa vzťahuje správa, vydala komora 862 sprievodných dokladov. Celková hodnota tovaru, pre ktorý boli vydané doklady, dosahuje výšku 1 000 617 EUR. V obodbí, na ktoré sa vzťahuje správa, neboli v dôsledku zrušenia transakcií alebo odloženia dodávok využité všetky doklady. V niekoľkých prípadoch bol objem/množstvo tovaru, ktorý prekročil líniu, menší ako objem/množstvo uvedený v sprievodnom doklade. Hodnota tovaru, ktorý skutočne prekročil líniu, predstavuje podľa správy Cyperskej republiky 818 133 EUR, t. j. priemerne približne 99 000 EUR mesačne[9]. Väčšina tovaru, ktorý je predmetom obchodu, je zelenina, výrobky z kameňa, tovar z papiera a nábytok[10]. V niektorých výnimočných prípadoch orgány Cyperskej republiky zamietli prechod tovaru ( napr . v prípade živočíšnych výrobkov ako sú syr Halloumi, čerstvé ryby a chlieb pita v dôsledku nedodržania požiadaviek na označovanie a balenie). Ako sa uvádza v článku 4 ods. 2 nariadenia o zelenej línii, orgány Cyperskej republiky uplatňovali clá na druh poľnohospodárskeho tovaru, ktorý má nárok na vývozné náhrady alebo intervenčné opatrenia. Cez túto líniu prešiel iba tovar, ktorého konečným miestom určenia bola Cyperská republika, inými slovami, cez líniu sa neuskutočňoval žiaden obchod medzi severnou časťou Cypru a ostatnými členskými štátmi EÚ. 3.2 Prekážky Naďalej existujú mnohé prekážky, ktoré bránia obchodu cez líniu. Tureckocyperské úžitkové vozidlá, ako sú autobusy, nákladné vozidlá, vozidlá taxi služby, minibusy a prenajaté automobily, sa nemôžu voľne pohybovať po ostrove. Cyperská republika neuznáva osvedčenia o technickom stave úžitkových vozidiel a ani profesionálne vodičské preukazy vydávané tureckocyperskými orgánmi. Obchod medzi severnou časťou Cypru a EÚ cez oblasti kontrolované vládou sa neuskutočňuje z viacerých dôvodov, napr. nevyhnutnosť zaregistrovať spoločnosť v oblastiach kontrolovaných vládou (okrem iného na účely platby DPH pri dovoze) a problémy súvisiace s prepravou (keďže prechod kamiónov nie je povolený a neuznávajú sa vodičské preukazy). 3.3 Ďalšie uľahčenie obchodu Rozhodnutia Komisie týkajúce sa ustanovení pre citrusové plody[11] ako aj med, čerstvé ryby a pštrosy[12] prekračujúce líniu sú v štádiu príprav. V septembri 2004 znalci z členských štátov vykonali v mene Komisie kontroly úrody citrusových plodov pred zberom v severnej časti ostrova v súlade s príslušným acquis Spoločenstva. Výsledky týchto kontrol potvrdili predchádzajúce výsledky získané v októbri 2003, podľa ktorých neboli zistené škodlivé organizmy Xanthomonas campestris, Cercospora angolensis a Guignardia citricarpa , čo naznačuje, že tieto organizmy sa nevyskytujú v severnej časti Cypru. Prieskum bude pokračovať ako sprievodná monitorovacia aktivita popri inšpekciách a kontrolách ovocných sadov a zásielok určených na obchod cez líniu. Nezávislí fytosanitárni znalci vykonali niekoľko prieskumných aktivít v severnej časti Cypru s cieľom pripraviť pôdu pre obchod so zemiakmi, ktorý by sa mohol začať s jarnou úrodou v roku 2006, ak sa nevyskytnú žiadne závažné problémy so zdravím rastlín. 4. Služby Podľa informácií, ktorými Komisia disponuje, neboli cez líniu v období, na ktoré sa vzťahuje správa, poskytované žiadne služby. 5. Záver Prijatím vykonávacích opatrení počas obdobia, na ktoré sa vzťahuje správa, sa režim podľa článku 2 protokolu 10 Aktu o pristúpení uplatňuje v plnom rozsahu. Toto nariadenie sa osvedčilo ako stabilný právny rámec pre každodenný prechod tisícov Cyperčanov ako aj ostatných občanov EÚ, ktorí sa môžu voľne pohybovať po Cypre. Táto skutočnosť posilňuje väzby medzi oboma komunitami na ostrove a pozitívne vplýva na rozvoj turistického ruchu. Obavy však spôsobuje nezákonné prisťahovalectvo cez líniu. Objem a hodnota tovaru prekračujúceho líniu zostávajú obmedzené. Praktické prekážky bránia podstatnej časti obchodu cez líniu. Turecko-cyperská obchodná komora splnila svoje záväzky efektívne a profesionálne. Pohotové otvorenie dvoch nových miest prechodu by malo mať pozitívny účinok na rozvoj obchodu a malo by prispieť k ďalšej integrácii ostrova. Cez líniu sa neuskutočňoval žiaden obchod medzi severnou časťou Cypru a inými členskými štátmi EÚ. ANNEX I Overview table summarizing the monthly reports of the Turkish Cypriot Chamber of Commerce according to Article 8 of Commission Regulation No 1480/2004 August 2004 – April 2005 1 | August/2004 | 3.883 € | 2 | September/2004 | 48.265 € | 3 | October/2004 | 72.102 € | 4 | November/2004 | 86.547 € | 5 | December/2004 | 153.029 € | 6 | January/2005 | 53.166 € | 7 | February/2005 | 148.050 € | 8 | March/2005 | 117.177 € | 9 | April/2005 | 135.914 € | TOTAL | 818.133 € | ANNEX III Value of goods for which accompanying documents were issued by the TCCC [pic] ANNEX IV Development of most traded goods [pic] [1] Ú. v. EÚ L 161, 30.4.2004, s. 128, zmenené a doplnené nariadením Rady (ES) 293/2005 zo 17. februára 2005, Ú. v. EÚ L 50, 23.2.2005, s. 1. [2] Ú. v. EÚ L 272, 20.8.2004, s. 12. [3] Nariadenie Komisie (ES) 1480/2004 z 10. augusta 2004, Ú. v. EÚ L 272, 20.8.2004, s. 3. [4] Nariadenie Rady (ES) 293/2005 zo 17. februára 2005, Ú. v. EÚ L 50, 23.2.2005, s. 1. [5] Nariadenie Komisie (ES) 601/2005 z 18. apríla 2005, Ú. v. EÚ L 99, s. 10. [6] V období, na ktoré sa vzťahuje správa, požiadalo podľa ministerstva vnútra Cyperskej republiky o azyl v Cyperskej republike 10 992 štátnych príslušníkov tretích krajín. Odhaduje sa, že líniu nezákonne prekročilo najmenej 50 % žiadateľov o azyl. [7] Tabuľka s prehľadom mesačných správ je uvedená v prílohe I. [8] Tabuľka tovaru, ktorý prekorčil líniu, je uvedená v prílohe II. [9] Informácie o vývoji obchodu možno nájsť v tabuľke v prílohe III. [10] Informácie o vývoji tohto tovaru možno nájsť v tabuľke v prílohe IV. [11] Na základe (zmeneného a doplneného) článku 4 ods. 2 pododsek 2. [12] Na základe (zmeneného a doplneného) článku 4 ods. 9.